text: Barcelona defensa les seves fires en plena crisi política | Economia | EL PAÍS Catalunya
  El congrés sobre ciutats intel·ligents, del 14 al 16 de novembre, rebrà representants de 700 ciutats de 120 països
  Barcelona 10 NOV 2017 - 19:26	CET
  Assistents a l'últim Smart City Expo World Congress. Albert Garcia
  "Són temps d'incertesa, però l'esdeveniment de la Smart City és una prova que Barcelona estarà sempre a l'altura: hem de donar bones notícies, perquè esdeveniments com aquest ens diuen que, passi el que passi, Barcelona no s'atura". Així ha definit aquest divendres el primer tinent d'alcalde, Gerardo Pisarello, la cruïlla de Barcelona: és la ciutat de les mobilitzacions pel procés independentista, però alhora és la gran metròpoli oberta al món amb esdeveniments internacionals, i combinar la incertesa política amb la iniciativa empresarial no és tasca fàcil.
  Barcelona perd opcions per ser seu de l'Agència del Medicament
  Els agents econòmics, en paraules del primer tinent d'alcalde, necessiten la major "estabilitat i seguretat" possible per dur a terme les seves iniciatives. Les grans protestes dels últims mesos, i especialment les imatges de l'actuació policial durant el referèndum independentista de l'1 d'octubre, que van donar la volta al món, han posat en alerta inversors i turistes internacionals. I també ho viuen amb preocupació els congressistes, que normalment esperen amb ànsies assistir a esdeveniments a la capital catalana, molt ben valorada per congressos com el Mobile World Congress, la Industry Week o la Smart City Expo World Congress (SCEWC).
  Fira de Barcelona, organitzadora d'aquests esdeveniments, s'ha esforçat a transmetre un missatge de tranquil·litat als expositors, especialment als que acudiran, del 14 al 16 de novembre, al congrés sobre ciutats intel·ligents. En una carta enviada als congressistes durant el mes d'octubre, Fira assegurava que la crisi política amb prou feines té impacte, encara que fonts de l'organització indiquen que han rebut dubtes sobre qüestions de seguretat, sense que per això cap expositor hagi cancel·lat la seva visita. "Hi ha preocupació al món empresarial, però com la que té qualsevol observador de la situació política", ha insistit Pisarello en la presentació del saló.
  Malgrat tot, el director del SCEWC, Ugo Valenti, ha afirmat que el d'aquest any serà "el millor Smart City". A la cita acudiran representants de 120 països i de 700 ciutats, entre ells més de 90 alcaldes. L'edició d'aquest any creixerà en nombre d'expositors, que arriben als 675, un 14% més, i comptarà amb 420 ponents i 17.000 visitants.
  El Mobile, garantit
  El consistori defensa l'EMA malgrat el 'procés'
  El primer tinent d'alcalde de Barcelona, Gerardo Pisarello, i el tinent d'Empresa, Jaume Collboni, han defensat avui la candidatura de la ciutat per acollir l'Agència Europea del Medicament, arran d'una informació del Financial Times sobre la pèrdua d'opcions a causa de la crisi política. "Forma part del procés d'intoxicació dels competidors", ha assegurat Collboni, mentre Pisarello ha recordat que la candidatura "està oberta".
  El focus del saló sobre ciutats intel·ligents es posarà en els reptes sobre l'empoderament dels ciutadans i la governança de les urbs davant la revolució digital i la seva conseqüència més palpable: una major connectivitat entre els elements que conformen una ciutat, i un accés més ràpid i d'abast més gran a la informació. Barcelona, l'Ajuntament de la qual presentarà 23 projectes al seu stand del saló, presumirà de la seva plataforma virtual per fomentar la participació ciutadana, Decidim Barcelona, del desplegament de la tecnologia 5G a la ciutat, o de l'ús del big data per gestionar els fluxos turístics.
  Entre els ponents del SCEWC estan Bettina Warburg, investigadora de blockchain, una tecnologia que podria eliminar tràmits i passos burocràtics, o Dirk Ahlborn, director general d'Hyperloop Transportation, una nova tecnologia de transport ideada per Elon Musk, fundador de Tesla. Precisament, la mobilitat serà un dels temes centrals del congrés amb un saló paral·lel, l'Smart Mobility World Congress.
  Amb tot, la continuïtat de la joia de la corona de Fira de Barcelona, el Mobile World Congress (MWC), és el que més preocupa a causa de la crisi política. Pisarello ha descartat rotundament un escenari en el qual perilli el MWC, almenys l'edició del 2018. El tinent d'alcalde va participar dimecres en una reunió del patronat del congrés amb els promotors, l'associació d'operadors de mòbils GSMA, el director general dels quals és John Hoffmann. "En aquesta reunió es va parlar de preocupació i d'incertesa política, però no va haver-hi ni una paraula per posar en dubte el compromís de GSMA amb Barcelona, al contrari, es va dir textualment que aquesta edició serà la millor de la història", ha resolt.